It-traħana hija prodott li jittiekel fil-Greċja u l-Lvant tal-Mediterran, magħmul mill-qamħ bulgur, semolina, jew taħlita ta' semolina u dqiq, miżjud il-ħalib għal traħana ħelwa, jew ħalib u jogurt għal traħana b'togħma aktar qarsa. Biex tagħmel it-traħana d-dar segwi din ir- riċetta , imbagħad kompli fuq din ir-riċetta ta' traħana bil-faqqiegħ. Ħin 35 minuta Għal 6 persuni 28g (1 kikkra mburġata) faqqiegħ imnixxef, l-aħjar li tuża huma t-tip porcini 1 litru stokk tal-ħaxix jew tat-tiġieġ Melħ 2 mgħaref żejt taż-żebbuġa ekstra verġni 1⁄2 kikkra basal aħmar jew isfar, imqatta' rqiq ħafna 680g faqqiegħ frisk, imnaddaf u mqatta' biċċiet kbar 2 sinniet tewm, misħuqin 1⁄2-1 kuċċarina weraq tat-timu frisk, jew 1⁄4-1⁄2 kuċċarina timu niexef 11⁄2 kikkra traħana tal-bulgur mill-qarsa 1⁄2 kikkra nbid abjad bħal Pinot Grigio jew Sauvignon Blanc Bżar mitħun frisk 1⁄4 kikkra tursin frisk, imqatta' 28g (1⁄4 kikkra) ġobon Parmiġġan, maħkuk Poġġi l-faqqiegħ imnixxef f'bieqja u ferra' fuqu 3 kikkri ilma jagħli. Ħallih joqgħod għal 30 minuta. Iksi passatur bix-xoqqa jew żewġ saffi karta tal-kċina, poġġih fuq bieqja u saffi l-faqqiegħ. Agħsar il-faqqiegħ mal-passatur biex tneħħilu l-ilma, imbagħad laħlaħ għal divers drabi biex tnaddfu sew. Qattgħu f'biċċiet kbar u warrbu. Ħallat l-ilma li xarrabt il-faqqiegħ fih mal-istokk biex ikollok b'kollox 7 kikkri. Żid il-melħ jekk l-istokk mhux mill-mielaħ. Poġġi l-likwidu f'kazzola fuq in-nar u saħħan sakemm jibda jagħli. Saħħan 1 mgħarfa żejt taż-żebbuġa f'taġen kbir bil-qiegħ oħxon, fuq nar medju, u żid il-basal. Tektek għal 5 minuti sakemm jirtab, imbagħad żid il-faqqiegħ imnixxef u l-faqqiegħ il-frisk. Sajjar għal madwar 3 minuti sakemm il-faqqiegħ jibda jerħi l-likwidu. Żid it-tewm, it-timu u niskata melħ. Kompli sajjar sakemm jinxtorob il-likwidu tal-faqqiegħ, imbagħad żid il-kumplament taż-żejt u t-traħana. Ħawwad sakem it-traħana tinkesa kollha biż-żejt. Ferra' l-inbid fuq kollox u kompli ħawwad sakemm l-inbid jinxtorob. Żid kuċċarun jew tnejn stokk, biżżejjed biex tgħatti t-traħana. Il-likwidu jrid ikun qed ibaqbaq bil-mod. Ħawwad sikwit sakemm ikun kważi nxtorob kollu. Żid kuċċarun ieħor stokk u kompli sajjar bl-istess mod – iżżid l-istokk meta t-traħana tkun kważi xxuttat mil-likwidu – madwar 15-20 minuta. Żid melħ u bżar mitħun frisk skont il-gosti tiegħek. Żid l-aħħar ftit stokk mat-taħlita, kif ukoll it-tursin u l-Parmiġġan. It-taħlita tat-traħana għandha issa tkun kremuża. Servi fil-pront fi bwieqi wisgħin. Dan il-platt tista' tippreparah ftit sigħat qabel, imma żomm ftit stokk biex tkun tista' żżidu int u ssaħħnu. It-traħana ma ssirx ċappa bħalma jsir ir-ross wara ċertu ħin.